b'\n_START_ARTICLE_\nNaravni rezervat Huda luknja, \xc5\xa0pehovka, Pilanca\n_START_SECTION_\nSoteska Huda luknja\n_START_PARAGRAPH_\nSoteska Huda luknja je kilometer dolga, ozka soteska ob reki Paki, v kateri je prostor le za reko in cesto. Na vsaki strani soteske se dvigujejo strma pobo\xc4\x8dja Tisnika in Pe\xc4\x8dovnika. Najve\xc4\x8dja zanimivost Hude luknje je istoimenska kra\xc5\xa1ka jama Huda luknja, ki pa ni edina; nad njo sta \xc5\xa1e \xc5\xa0pehovka in Pilanca in \xc5\xa1e nekatere druge dostopne kra\xc5\xa1ke votline._NEWLINE_Zaradi posebne mikroklime v soteski in ob vhodu v jamo Huda luknja rastejo alpske vrste kot so: lepi jegli\xc4\x8d (Primula auricula), dvocvetna vijolica (Viola biflora), alpski repnjak (Arabis alpina), kartuzovka (Corthusa matthioli), ... Na pobo\xc4\x8dju Tisnika je ilirska termofilna flora: \xc4\x8drni gaber (Ostrya carpinifolia), mali jesen (Fraxinus ornus), \xc5\xa1marna hru\xc5\xa1ica (Amelanchier ovalis), ... Raznovrstno je tudi \xc5\xbeivalstvo: postrvi in rakci, povodni kos (Cinclus cinclus), gamsi in modrasi.\n_START_SECTION_\nArheolo\xc5\xa1ka odkritja\n_START_PARAGRAPH_\nPod vodstvom prof. Sre\xc4\x8dka Brodarja so malo pred pri\xc4\x8detkom 2. svetovne vojne v jami \xc5\xa0pehovki izvajali arheolo\xc5\xa1ke raziskave in odkrili kamnito orodje iz mlaj\xc5\xa1e kamene dobe, harpuno in \xc5\xa1ilo iz medvedove kosti (Arheolo\xc5\xa1ki muzej Celje).'